Επιθεωρητής Κλουζό

Ο **επιθεωρητής Ζακ Κλουζό**    (Γαλλικά: Jacques Clouseau), που αργότερα έλαβε τον τίτλο του **αρχιεπιθεωρητή**, είναι ένας φανταστικός χαρακτήρας στη φαρσική σειρά ταινιών *[[Ο Ροζ Πάνθηρας]]* του Μπλέικ Έντουαρντς. Η εγωπάθεια, η εκκεντρικότητα, η υπερβολική γαλλική προφορά και το χαρακτηριστικό μουστάκι του Κλουζό αποτελούν παρωδία του Ηρακλή Πουαρό,  του φανταστικού Βέλγου ντετέκτιβ που δημιούργησε η Άγκαθα Κρίστι. Τον Κλουζό υποδύεται ο Πίτερ Σέλερς στην αρχική σειρά ταινιών, καθώς και ο Άλαν Άρκιν στην ταινία του 1968 *Ο επιθεωρητής Κλουζό* και, σε μια σύντομη εμφάνιση, ο Ρότζερ Μουρ στην ταινία του 1983 *Το φάντασμα του Ροζ Πάνθηρα*. Στην ταινία *Ο Ροζ Πάνθηρας* του 2006 και στη συνέχειά της (2009), ο Κλουζό υποδύεται ο Στιβ Μάρτιν. Η εικόνα του Κλουζό εμφανίζεται επίσης στις ταινίες κινουμένων σχεδίων μικρού μήκους και στη σειρά *[[Ροζ Πάνθηρας]]*, όπου είναι γνωστός απλώς ως «Επιθεωρητής». 

## Χαρακτήρας

### Γενικές πληροφορίες
Ο Κλουζό είναι ένας ανίκανος ντετέκτιβ της αστυνομίας στην Εθνική Αστυνομία της Γαλλίας, του οποίου οι έρευνες γρήγορα καταλήγουν σε χάος. Η αφηρημάδα και η ακραία αδεξιμότητά του σχεδόν πάντα οδηγούν σε καταστροφή περιουσίας: ενώ ανακρίνει μάρτυρες στο *[[Ο Ροζ Πάνθηρας Ξαναχτυπά|Ο Ροζ Πάνθηρας ξαναχτυπά]]*, πέφτει από μια σκάλα, παγιδεύει το χέρι του σε ένα μεσαιωνικό γάντι ιππότη και μετά σε ένα βάζο, ρίχνει έναν μάρτυρα αναίσθητο, καταστρέφει ένα ανεκτίμητο πιάνο και προκαλεί κατά λάθος τον πυροβολισμό στον γλουτό ενός επιθεωρητή της Σκότλαντ Γιαρντ - και όλα αυτά, μέσα σε σχεδόν πέντε λεπτά. Παρά την έλλειψη κριτικής σκέψης και δεξιοτήτων, ο Κλουζό καταφέρνει πάντα να λύνει τις υποθέσεις του και να βρίσκει τους σωστούς ενόχους, σχεδόν εξ ολοκλήρου τυχαία.

Ο Κλουζό προάγεται σε αρχιεπιθεωρητή στη διάρκεια της σειράς ταινιών και σε άλλες χώρες θεωρείται ο σπουδαιότερος ντετέκτιβ της Γαλλίας, μέχρι να τον γνωρίσουν. Η ανικανότητά του, σε συνδυασμό με την τύχη του και τις ενίοτε σωστές ερμηνείες της κατάστασης, απογοητεύουν τόσο έντονα τον άμεσο προϊστάμενό του, τον πρώην αρχιεπιθεωρητή Τσαρλς Ντρέιφους, που τελικά οδηγείται στην τρέλα.

Ενώ ο Κλουζό γενικά δεν αντιλαμβάνεται την ανικανότητά του και πιστεύει ειλικρινά ότι διαθέτει μεγάλη εμπειρία και ανώτερη νοημοσύνη, κατά καιρούς φαίνεται να αναγνωρίζει τα όριά του. Ως αστυνομικός ντετέκτιβ, ο Κλουζό επιμένει επίσης να φοράει γελοία περίτεχνες μεταμφιέσεις και που κυμαίνονται από συνηθισμένα (τεχνικός τηλεφωνικής εταιρείας) έως γελοία παράλογα (καμπούρης με υπερμεγέθη μύτη). Αλλά ακόμη και σε αυτές τις παράλογες μεταμφιέσεις, δεν μπορεί να κρύψει την χαρακτηριστική του ανοησία.

Ο Κλουζό είναι πατριώτης. Μεταγενέστερες ταινίες αποκαλύπτουν ότι είχε πολεμήσει στη Γαλλική Αντίσταση κατά τον Β΄ Παγκόσμιο Πόλεμο. Επανειλημμένα τον μπερδεύουν οι τραβεστί, σε σημείο που τις αποκαλεί «κύριε ή κυρία».

Η ψεύτικη γαλλική προφορά του Κλουζό έγινε πολύ πιο υπερβολική στις μεταγενέστερες ταινίες, και ένα συχνό αστείο στις ταινίες ήταν ότι ακόμη και οι Γάλλοι δυσκολεύοται να καταλάβουν τι λέει. Στις πρώτες του εμφανίσεις, ο Κλουζό εμφανίζεται ελαφρώς λιγότερο ανίκανος από ό,τι στις μεταγενέστερες ταινίες. Ωστόσο, ακόμη και στην πρώτη του εμφάνιση πιστεύει ότι είναι ένας επιδέξιος βιολιστής, αλλά παίζει φάλτσα. Ο Πίτερ Σέλερς υποστήριζε ότι το υπερμεγέθες εγώ του Κλουζό έκανε την ανοησία του ακόμα πιο αστεία, ιδιαίτερα στις τακτικές προσπάθειές του να παραμένει αξιοπρεπής, κομψός και εκλεπτυσμένος, προκαλώντας παράλληλα κωμικό χάος.

### Ταινίες

#### ''Ο Ροζ Πάνθηρας'' (1963)
Ο Ζακ Κλουζό κάνει την πρώτη του εμφάνιση ως επιθεωρητής στην ταινία του 1963 *[[Ο Ροζ Πάνθηρας (ταινία, 1963)|Ο Ροζ Πάνθηρας]]*. Η ταινία επικεντρώνεται στον χαρακτήρα του σερ Τσαρλς Λίτον (Ντέιβιντ Νίβεν), του διαβόητου κλέφτη κοσμημάτων με το παρατσούκλι «Φαντομάς», και στο σχέδιό του να κλέψει το διαμάντι "Ροζ Πάνθηρας" από μια πριγκίπισσα που βρίσκεται σε διακοπές. Ο χαρακτήρας του Κλουζό είχε δευτερεύοντα, κωμικό ρόλο ως ο ανίκανος ανταγωνιστής του Λίτον. Η σύζυγος του Κλουζό, Σιμόν (Καπισίν), είναι κρυφά ερωμένη και συνεργός του σερ Τσαρλς και φεύγει μαζί του στο τέλος της ταινίας, αφού έχουν ενοχοποιήσει τον Κλουζό για την κλοπή του Ροζ Πάνθηρα.

#### ''Λαγωνικό 24 καρατίων'' (1964)
Η ταινία *[[Λαγωνικό 24 Καρατίων|Λαγωνικό 24 καρατίων]]* (1964) βασίστηκε σε ένα θεατρικό έργο που αρχικά δεν περιλάμβανε τον χαρακτήρα του Κλουζό. Σε αυτήν την ταινία, ο Πίτερ Σέλερς άρχισε να αναπτύσσει την υπερβολική γαλλική προφορά που αργότερα έγινε σήμα κατατεθέν του χαρακτήρα. Η ταινία παρουσιάζει επίσης δύο από τους βασικούς χαρακτήρες της σειράς ταινιών: τον ανώτερό του, αρχιεπιθεωρητή Ντρέιφους (Χέρμπερτ Λομ), ο οποίος οδηγείται στην τρέλα από τις γκάφες του Κλουζό, και τον πολύπαθο Κινέζο υπηρέτη του, Κέιτο (Μπερτ Κουκ),  ο οποίος αναμένεται να βελτιώσει τις ικανότητες του Κλουζό στις πολεμικές τέχνες κάνοντάς του αιφνιδιαστικές επιθέσεις.

#### ''Ο επιθεωρητής Κλουζό'' (1968)
Στην τιανία *Ο επιθεωρητής Κλουζό*, τον χαρακτήρα υποδύεται ο Αμερικανός ηθοποιός Άλαν Άρκιν. Ο Μπλέικ Έντουαρντς δεν συμμετείχε σε αυτήν την παραγωγή. Οι τίτλοι κινουμένων σχεδίων στηνα αρχή της ταινίας παρουσιάζουν τον χαρακτήρα του επιθεωρητή από τη σειρά ταινιών μικρού μήκους με αυτόν τον τίτλο. Ο Σέλερς αρνήθηκε να εμφανιστεί ως Κλουζό στην ταινία *Ο επιθεωρητής Κλουζό* του 1968, αλλά επέστρεψε στην *[[Η επιστροφή του ροζ πάνθηρα|Επιστροφή του Ροζ Πάνθηρα]]* (1975) και τις συνέχειές της.

#### ''Η επιστροφή του Ροζ Πάνθηρα'' (1975)
Η ταινία του 1968 φαίνεται να επηρέασε τον χαρακτήρα του Κλουζό, όταν ο Σέλερς επέστρεψε στον ρόλο στην ταινία *[[Η επιστροφή του ροζ πάνθηρα|Η επιστροφή του Ροζ Πάνθηρα]]* (1975), ιδιαίτερα στον τρόπο ντυσίματος του χαρακτήρα. Σύμφωνα με τις σημειώσεις στο DVD *Η επιστροφή του Ροζ Πάνθηρα*, οι Σέλερς και Έντουαρντς σχεδίαζαν αρχικά να γυρίσουν μια βρετανική τηλεοπτική σειρά με επίκεντρο τον Κλουζό, αλλά τελικά γυρίστηκε στη θέση της αυτή η ταινία. Οι τίτλοι αρχής ήταν τα κινούμενα σχέδια του Ρίτσαρντ Γουίλιαμς. Η πλοκή επικεντρώνεται στον Κλουζό που προσπαθεί για μία ακόμη φορά να ανακτήσει το κλεμμένο διαμάντι Ροζ Πάνθηρας. Ο Ντέιβιντ Νίβεν δεν ήταν διαθέσιμος για να επαναλάβει τον ρόλο του σερ Τσαρλς Λίτον, οπότε επιλέχθηκε ο Κρίστοφερ Πλάμερ, ενώ η Κάθριν Σελ εμφανίζεται ως λαίδη Λίτον. Η ταινία σημείωσε οικονομική επιτυχία και οδήγησε τον Έντουαρντς στην ταχεία παραγωγή της συνέχειας.

#### ''Ο Ροζ Πάνθηρας ξαναχτυπά'' (1976)
*Η ταινία [[Ο Ροζ Πάνθηρας Ξαναχτυπά|Ο Ροζ Πάνθηρας ξαναχτυπά]]* συνεχίζει την ιστορία από το τέλος της *[[Η επιστροφή του ροζ πάνθηρα|Επιστροφής του Ροζ Πάνθηρα]]*, με τον παράφρονα πλέον Ντρέιφους να δημιουργεί ένα καρτέλ εγκλήματος και να κατασκευάζει ένα όπλο για την Ημέρα της Κρίσης με σκοπό να το χρησιμοποιήσει για να εκβιάσει παγκόσμιους ηγέτες για να δολοφονήσουν τον Κλουζό. Όπως και η προηγούμενη ταινία, σημείωσε εισπρακτική επιτυχία. Αχρησιμοποίητο υλικό από αυτήν την ταινία χρησιμοποιήθηκε για να συμπεριληφθεί ο Σέλερς (ο οποίος είχε πεθάνει) στην ταινία *Στα ίχνη του Ροζ Πάνθηρα* (1982). Οι τίτλοι αρχής κινουμένων σχεδίων ήταν και πάλι του Ρίτσαρντ Γουίλιαμς.

#### ''Η εκδίκηση του Ροζ Πάνθηρα'' (1978)
Μετά την επιτυχία της *ταινίας Ο Ροζ Πάνθηρας ξαναχτυπά*, ο Έντουαρντς και ο Σέλερςεπανενώθηκαν για την τελευταία τους ταινία μαζί, με τίτλο *[[Η εκδίκηση του Ροζ Πάνθηρα]]*, στην οποία ο Κλουζό ερευνά μια πλεκτάνη για τη δολοφονία του από έναν διάσημο επιχειρηματία, επικεφαλής του δικτύου διακίνησης ναρκωτικών Γαλλικός Σύνδεσμος. Η ταινία σημείωσε άλλη μια εισπρακτική επιτυχία και οδήγησε σε αρκετές ακόμη συνέχειες μετά τον θάνατο του Σέλερς τον Ιούλιο του 1980. Βιογραφίες του Σέλερς αποκαλύπτουν ότι συμμετείχε στην προπαραγωγή μιας ακόμη ταινίας με ήρωα τον Κλουζό και τίτλο *Romance of the Pink Panther*.

#### ''Στα ίχνη του Ροζ Πάνθηρα'' (1982)
Ο Μπλέικ Έντουαρντς προσπάθησε να συνεχίσει να αφηγείται την ιστορία του Κλουζό παρά τον θάνατο του πρωταγωνιστή του. Η ταινία του 1982 *Τα ίχνη του Ροζ Πάνθηρα* ενσωμάτωσε πλάνα και του Σέλερς ως Κλουζό σε μια νέα ιστορία στην οποία μια δημοσιογράφος (την οποία υποδύεται η Τζοάνα Λάμλεϊ) ερευνά την εξαφάνιση του Κλουζό. Στην πορεία της ταινίας, παίρνει συνεντεύξεις από χαρακτήρες προηγούμενων ταινιών του Κλουζό (ανάμεσα στους οποίους και το ζεύγος Λίτον, τους οποίους υποδύονται ο Ντέιβιντ Νίβεν και η Καπουσίν), και συναντά τον εξίσου ανίκανο πατέρα του Κλουζό (τον οποίο υποδύεται ο Ρίτσαρντ Μάλιγκαν).

#### ''Η κατάρα του Ροζ Πάνθηρα'' (1983)
Η άμεση συνέχεια της προηγούμενης ταινίας, με τον τίτλο *Το φάντασμα του Ροζ Πάνθηρα*, αποκαλύπτει ότι ο Κλουζό υποβλήθηκε σε πλαστική χειρουργική επέμβαση για να αλλάξει την εμφάνισή του. Ο χαρακτήρας εμφανίζεται στην οθόνη για λίγο με τη μορφή μιας αστείας καμέο εμφάνισης από Ρότζερ Μουρ. Οι Ντέιβιντ Νίβεν και Καπουσίν επαναλαμβάνουν τους ρόλους τους ως ζεύγος Λίτον, αυτή τη φορά μαζί με τον Ρόμπερτ Βάγκνερ ως ανιψιό Τζορτζ Λίτον. Ούτε αυτή ούτε η προηγούμενη ταινία ήταν κερδοφόρες εισπρακτικά, ενώ η σειρά αποσύρθηκε για περίπου μια δεκαετία λόγω μακράς δικαστικής διαμάχης μεταξύ του Έντουαρντς και της MGM σχετικά με την ημερομηνία κυκλοφορίας της ταινίας.

#### ''Ο γιος του Ροζ Πάνθηρα'' (1993)
Παρά την αποτυχία της *Κατάρας του Ροζ Πάνθηρα*, ο Έντουαρντς προσπάθησε να αναβιώσει τη σειρά μία δεκαετία αργότερα με την ταινία *Ο γιος του Ροζ Πάνθηρα*, στο οποίο αποκαλύπτεται ότι ο Κλουζό απέκτησε νόθα παιδιά με τη Μαρία Γκαμπρέλι (την οποία υποδύεται η Έλκε Σόμερ στο *[[Λαγωνικό 24 Καρατίων|Λαγωνικό 24 καρατίων]]*, αν και σε αυτήν την ταινία τον ρόλο πήρε η Κλάουντια Καρντινάλε, η οποία παίζει την οριγκίπισσα στην αρχική ταινία ''Ο Ροζ Πάνθηρας''. Ο γιος του Κλουζό, Ζακ ο Νεότερος, ενσαρκώνεται από τον Ρομπέρτο Μπενίνι και έχει μια δίδυμη αδελφή, τη Ζακλίν, την οποία υποδύεται η Νικολέτα Μπράσκι. ΟJΖακ ο Νεότερος προσπαθεί να ακολουθήσει τα αστυνομικά βήματα του πατέρα του, αλλά αποκαλύπτεται ότι έχει κληρονομήσει την ανικανότητά του. Οι Χέρμπερτ Λομ και Μπερτ Κουκ έκαναν τις τελευταίες τους εμφανίσεις ως Ντρέιφους και Κέιτο σε αυτήν την ταινία.

#### ''Ο Ροζ Πάνθηρας'' (2006)
Η ερμηνεία του Κλουζό από τον Στιβ Μάρτιν στην επανεκκίνηση της ταινίας του 2006 παρουσιάζει τον Κλουζό ως αδέξιο χωροφύλακα που προσελήφθη από τον αρχιεπιθεωρητή Ντρέιφους για να χρησιμεύσει ως το ορατό πρόσωπο μιας έρευνας σε μια σημαντική υπόθεση δολοφονίας, έτσι ώστε ο Ντρέιφους να καταφέρει να διεξαγάγει τη δική του έρευνα χωρίς να ρισκάρει τις συνέπειες της αποτυχίας. Ωστόσο, ο Κλουζό του Μάρτιν είναι σημαντικά μεγαλύτερος σε ηλικία από αυτόν του Σέλερς. Αν και ανόητος, ο Κλουζό του Μάρτιν είναι γενικά πιο έξυπνος και ικανός από την εκδοχή του Σέλερς, καθώς καταφέρνει να εντοπίσει το διαμάντι Ροζ Πάνθηρας και να λύσει την υπόθεση. Ένα συνεχές αστείο σε αυτή και την επόμενη ταινία δείχνει τον Κλουζό να επιτίθεται αιφνιδιαστικά στον συνεργάτη του, Γκίλμπερτ Πόντον. Αυτό αποτελεί αντιστροφή της κατάστασης στις αρχικές ταινίες, όπου ο τότε υπηρέτης του Κλουζό, Κέιτο Φονγκ, έκναε επιθέσεις στον Κλουζό, για να διατηρήσει τις δεξιότητές του σε καλή κατάσταση.

#### ''Ο Ροζ Πάνθηρας 2'' (2009)
Όταν μια σειρά από σπάνια ιστορικά αντικείμενα κλέβονται από έναν μυστηριώδη κλέφτη κοσμημάτων, ο Κλουζό γίνεται μέλος μιας διευθνούς ομάδας ερευνητών, που προσπαθεί να ανακτήσει τα κλοπιμαία και τον Ροζ Πάνθηρα. Παρά το γεγονός ότι φαίνεται αδέξιος όπως πάντα, ο Κλουζό επιδεικνύει για μία ακόμη φορά εκπληκτική ευφυΐα μέσα από τις ανορθόδοξες μεθόδους του. Για παράδειγμα, αντικαθιστά τον Ροζ Πάνθηρα με έναν σχεδόν τέλειο ψεύτικο, με το σκεπτικό ότι ο ληστής θα καταλάβαινε ότι το διαμάντι ήταν ψεύτικο. Προκαλεί επίσης πολλά προβλήματα στον Ντρέιφους, όπως συνήθως. Η ταινία κορυφώνεται με τον γάμο του Κλουζό με τη Νικόλ Ντουράντ, γραμματέα του Ντρέιφους.

## Απεικονίσεις στον κινηματογράφο

### Πίτερ Σέλερς

* *[[Ο Ροζ Πάνθηρας (ταινία, 1963)|Ο Ροζ Πάνθηρας]]* (1963)
* *[[Λαγωνικό 24 Καρατίων|Λαγωνικό 24 καρατίων]]* (1964)
* *[[Η επιστροφή του ροζ πάνθηρα|Η επιστροφή του Ροζ Πάνθηρα]]* (1975) – η τέταρτη ταινία χρονολογικά
* *[[Ο Ροζ Πάνθηρας Ξαναχτυπά|Ο Ροζ Πάνθηρας ξαναχτυπά]]* (1976)
* *[[Η εκδίκηση του Ροζ Πάνθηρα]]* (1978)
* *Στα Ίχνη του Ροζ Πάνθηρα* (1982) – κυκλοφόρησε μετά θάνατον με αχρησιμοποίητο υλικό από προηγούμενες ταινίες
* *Ο γιος του Ροζ Πάνθηρα* (1993) – σε φωτογραφίες· η ένατη ταινία χρονολογικά, με επίκεντρο τον γιο του Κλουζό

### Άλαν Άρκιν

* *Ο επιθεωρητής Κλουζό* (1968) – η τρίτη ταινία χρονολογικά

### Ρότζερ Μουρ

* *Το φάντασμα του Ροζ Πάνθηρα* (1983) – κάμεο εμφάνιση, η όγδοη ταινία χρονολογικά

### Στιβ Μάρτιν

* *Ο Ροζ Πάνθηρας* (2006) – επανεκκίνηση, η δέκατη ταινία χρονολογικά
* *Ο Ροζ Πάνθηρας 2* (2009)

### Άλλες ταινίες

* *Romance of the Pink Panther* – μόνο δύο προσχέδια σεναρίου, το γύρισμα των οποίων ακυρώθηκε μετά τον θάνατο του Πίτερ Σέλερς
* *3 Dev Adam* (1973) – σύντομη, μη εξουσιοδοτημένη εμφάνιση στην ταινία

## Μελλοντικές απεικονίσεις
Στις 28 Ιουλίου 2025, ο Έντι Μέρφι επιβεβαίωσε ότι οι αναφορές ότι θα υποδυθεί τον Κλουζό είναι αληθινές. 

## Δείτε επίσης

* Ηρακλής Πουαρό
* Εθνική Αστυνομία της Γαλλίας
* Γαλλική Αντίσταση

## Παραπομπές

Κατηγορία:Γάλλοι φανταστικοί χαρακτήρες
Κατηγορία:Κινηματογραφικοί χαρακτήρες
Κατηγορία:Σελίδες με μη επιθεωρημένες μεταφράσεις